**П Р А В И Л Н И К**

**ЗА ОРГАНИЗАЦИЯТА И ДЕЙНОСТТА НА ОБЩИНСКИЯ СЪВЕТ, НЕГОВИТЕ КОМИСИИ И ВЗАИМОДЕЙСТВИЕТО МУ С ОБЩИНСКАТА АДМИНИСТРАЦИЯ**

**Глава първа**

**О Б Щ И П О Л О Ж Е Н И Я**

Чл.1.Този правилник урежда организацията и дейността на общинския съвет, неговите комисии и взаимодействието му с общинската администрация.

Чл.2.Организацията и дейността на общинския съвет се определят и осъществяват съгласно Конституцията на Република България, Европейската харта за местно самоуправление, Закона за местното самоуправление и местната администрация, действащото законодателство и разпоредбите на този правилник.

Чл.3/1/ Правилникът има за цел да осигури законосъобразна и ефективна организация на работата на общинския съвет, неговите комисии и тяхното взаимодействие с общинската администрация за осъществяване на местното самоуправление.

/2/Общинският съвет е орган на местното самоуправление и осъществява своите правомощия при спазване принципите на законност, публичност, отговорност, гражданско участие в осъществяването на местното самоуправление.

Чл.4/1/Общинският съвет се състои от 13 съветници и заседава в пленарната зала на общината.

/2(Отменена с Решение № 269 от 08.03.2022 г. от Административен съд Варна).

/3/Общинският съвет се свиква на заседание не по-малко от шест пъти годишно.

Чл.5/1/Общинският съвет изпълнява функциите по чл. 21 от ЗМСМА.

/2/Общинският съвет приема Правилник за организацията и дейността на Общинския съвет, неговите комисии и взаимодействието му с общинска администрация с мнозинство повече от половината от присъстващите общински съветници.

/3/ Общинският съвет избира един заместник - председател на Общинския съвет от състава на общинските съветници.

**Глава втора**

**КОНСТИТУИРАНЕ НА ОБЩИНСКИЯ СЪВЕТ**

Чл.6.Първото заседание на новоизбрания общински съвет се свиква от областния управител и се провежда в 14-дневен срок от обявяване на резултатите от изборите.

Чл.7/1/Общинските съветници, кметът на общината, кметовете на кметства, полагат предвидената в чл.32, ал.1 от ЗМСМА клетва устно, което се удостоверява, като всеки подписва клетвен лист.

/2/Общински съветник или кмет, който е възпрепятстван да присъства при полагане на клетва, полага клетва преди началота следващото заседание на общинския съвет;

/3/Клетвеният лист на всеки общински съветник, кмет на община и кмет на кметство се съхранява в архива на общинския съвет.

/4/Първото заседание на общинския съвет се открива от най-възрастния от присъстващите общински съветници. Той ръководи заседанието до избиране на председател на общинския съвет.

Чл.8. На първото си заседание общинският съвет избира от своя състав с тайно гласуване председател на общинския съвет с мнозинство повече от половината от общия брой общински съветници.

Чл.9/1/Пълномощията на Председателя на общинския съвет се прекратяват предсрочно при :

1.подаване на оставка ;

2.трайна невъзможност или системно неизпълнение на задълженията си като председател за повече от три месеца с решение на общинския съвет.

3. влизане в сила на акт, с който е установен конфликт на интереси по Закона за противодействие на корупцията и за отнемане на незаконно придобито имущество.

/2/В случаите по ал.1 т.1, прекратяването на пълномощията се приема, без да се обсъжда и гласува. То поражда действие от обявяване на изявлението за прекратяване пред общинския съвет.

/3/ В случаите по ал.1, т.2, решението на общинския съвет се взема по реда на правилата, приети в чл.9.

/4/При предсрочно прекратяване на пълномощията на председателя на общинския съвет, нов избор се произвежда веднага след приемане на решението или на следващото заседание.

Чл.10. При предсрочно прекратяване на пълномощията на председателя, както и при обсъждане на дейността му, заседанието на съвета се председателства от заместник-председателя.

Чл.11/1/Общинският съвет избира един заместник-председател.

/2/Заместник-председател на общинския съвет се избира с явно гласуване с мнозинство повече от половината от общия брой общински съветници.

Чл.12 Пълномощията на заместник-председателя на общинския съвет се прекратяват предсрочно :

1.при подаване на оставка ;

2.при трайна невъзможност или системно неизпълнение на задълженията си като заместник-председател за повече от три месеца;

**Глава трета**

**РЪКОВОДСТВО НА ОБЩИНСКИЯ СЪВЕТ**

Чл.13/1/Председателят на общинския съвет освен правомощията по чл. 25 от ЗМСМА :

1. разпределя проектите за решения и нормативни актове в общинския съвет между неговите комисии, според тяхната компетентност;
2. осигурява необходимите условия за работата на комисиите на общинския съвет и на общинските съветници;

3. определя местата в заседателната зала за общинските съветници, участващите лица с право на съвещателен глас и гражданите;

4. следи за спазване на този правилник;

5. председателят на общинския съвет изготвя и внася за разглеждане два пъти годишно отчет за дейността на съвета и на неговите комисии, който се разглежда в открито заседание.

Чл.14/1/Председателят на общинския съвет получава възнаграждение, което се определя в зависимост от определената продължителност на работното му време. Размерът на възнаграждението при намалено работно време се определя пропорционално на неговата продължителност, определена от общинския съвет. Размерът на възнаграждението на председателя на общинския съвет не може да надвишава 90 на сто от възнаграждението на кмета на общината.

/2/Размерът на възнаграждението на председателя на ОбС е 50 % от основното месечно възнаграждение на кмета.

/3/Председателят на общинския съвет има всички права по трудово правоотношение освен тези, които противоречат или са несъвместими с неговото правно положение.

/4/Председателят на общинския съвет имa право на :

1. обществено осигуряване и допълнително социално осигуряване при условията и по реда на Кодекса за социално осигуряване и на здравно осигуряване при условията и по реда на Закона за здравното осигуряване;

2.отпуски и обезщетение за неизползван платен годишен отпуск, на допълнителни трудови възнаграждения и други плащания при условията и реда на Кодекса на труда.

/5/ Платеният годишен отпуск на председателя на общинския съвет е в размер на 30 работни дни.

Чл.15 Заместник-председателят на общинския съвет:

1. (Отменена с Решение № 269 от 8.03.2022 г. от Административен съд Варна).

2.при заместване на председателя подписва протоколи от заседанията на общинския съвет;

3.при заместване на председателя удостоверява с подписа си текста на нормативните актове на общинския съвет, както и приемането им по надлежен ред непосредствено след текста на акта;

4.изпълнява определени функции и правомощия на председателя, когато той му възложи това;

5.продължителността на работното време на заместник председателят на общинския съвет е до 54 часа месечно. Размерът на възнаграждението е 20 % от основното месечно възнаграждение на кмета, като за участие в работата на постоянните комисии и заседания на общински съвет не получава възнаграждение.

Чл.16/1/(Отменена с Решение № 269 от 8.03.2022 г. от Административен съд Варна).

/2/(Отменена с Решение № 269 от 8.03.2022 г. от Административен съд Варна).

Чл.17. (Отменен с Решение № 269 от 8.03.2022 г. от Административен съд Варна).

**Глава четвърта**

**ОБЩИНСКИ СЪВЕТНИК**

Чл.18.Пълномощията на общинския съветник възникват от деня на полагане на клетвата по чл.32, ал.1 от ЗМСМА.

Чл.19/1/Общинският съветник има право:

1.да бъде избран в състава на постоянни комисии на съвета;

2.да предлага включването в дневния ред на заседанията на общинския съвет разглеждането на въпроси от компетентността на съвета и да внася проекти за решения;

3.да участва в обсъждането и решаването на всички въпроси от компетентността на съвета;

4.да отправя питания към кмета, на които се отговаря писмено или устно;

5.да получава от държавни органи, службите на общинската администрация, стопански и обществени организации съдействие, информация и документи, свързани с дейността му на съветник, освен когато те съставляват класифицирана информация, представляваща държавна или служебна тайна;

6.да ползва неплатен служебен отпуск за времето, през което изпълнява задълженията си на съветник;

7.да получава възнаграждение за участието си в заседания на общинския съвет и постоянни комисии, в които е избран;

8.да получава пътни и други разноски във връзка с работата му в съвета.

 /2/ За изпълнение на задълженията си общинския съветник получава възнаграждение, чийто размер се определя с решение на общинския съвет, прието с мнозинство повече от половината от общия брой на съветниците. Общият размер на възнаграждението на общинския съветник за един месец е 40 на сто от средната брутна работна заплата в общинска администрация за последния месец от предходното тримесечие.

 /3/ Общинският съветник получава за всяко участие в заседание :

 1. на общинския съвет - 70 %; от определената сума;

 2. на постоянна комисия към общинския съвет - 10 % за всяка една от комисиите от определената сума.

/4/ Общинският съветник не получава възнаграждение при отсъствие повече от 1/2 от времето на заседание на комисия или съвет.

/5/Средствата за възнаграждение на общинските съветници, както и пътните и други разноски се осигуряват от общинския бюджет в рамките на бюджета, предвиден за общинския бюджет.

Чл.20 . Общинският съветник е длъжен :

1.да присъства на заседанията на общинския съвет и на неговите комисии, в които е избран и да участва в решаването на разглежданите въпроси;

2.да провежда срещи с гражданите и да ги информира за дейността и решенията на общинския съвет;

3.да следи промените в нормативната уредба, отнасящи се до местното самоуправление;

4.да се подписва в присъствената книга на всяко заседание на общинския съвет;

5.да се запознава предварително със съдържанието на изпратените му и подлежащи на обсъждане материали;

6.да спазва установения ред по време на заседанията на общинския съвет и неговите комисии;

7.да уведомява писмено председателя на общинския съвет за неучастието си в заседание на съвета по уважителни причини.

Чл.21 Пълномощията на общинския съветник се прекратяват предсрочно:

1.при поставяне под запрещение;

2.когато съветникът е осъден с влязла в сила присъда на лишаване от свобода за умишлено престъпление от общ характер;

3.при подаване на оставка чрез председателя на общинския съвет до председателя на общинската избирателна комисия;

4.при избирането му за народен представител, министър, областен управител или кмет, при назначаването му за заместник-министър, заместник областен управител, заместник-кмет, кметски наместник или на щатна длъжност в съответната общинска администрация;

5.когато без да е уведомил писмено председателя на общинския съвет за неучастието си в заседанието на съвета по уважителни причини - служебна ангажираност, отсъствие от страната, заболяване и други, не участва в три поредни или в общо пет заседания на общинския съвет през годината;

6.при трайна фактическа невъзможност да изпълнява задълженията си поради заболяване за повече от 6 месеца или при смърт;

7.при избирането или при назначаването му за член на управителен, надзорен или контролен съвет, съвет на директорите, контрольор, управител, прокурист, търговски пълномощник, синдик или ликвидатор на търговски дружества с общинско участие или директор на общинско предприятие, както и при заемането на длъжност като общински съветник или подобна длъжност в друга държава - членка на Европейския съюз;

8.при неизпълнение на задължението по чл.34, ал.6 от ЗМСМА.

9. при влизане в сила на акт, с който е установен конфликт на интереси по Закона за противодействие на корупцията и за отнемане на незаконно придобито имущество.

**Глава пета**

**ПОВЕДЕНИЕ НА ОБЩИНСКИЯ СЪВЕТНИК. КОНФЛИКТ НА ИНТЕРЕСИ**

Чл.22./1/Общинският съветник по време на заседание няма право :

1.да прекъсва изказващия се;

2.да отправя лични нападки, оскърбителни думи, жестове или заплахи;

3.да разгласява данни, отнасящи се до личния живот или увреждащи доброто име на гражданите;

4.на непристойно поведение или на постъпки, които нарушават реда на заседанието.

5.да нарушава реда за провеждане на заседанията;

6.при упражняване на правото си на участие в обсъжданията да води дебати по въпроси които не са били включени в дневния ред на текущото заседание

Чл.23./1/Общинският съветник не може да участва при вземане на решения на общинския съвет, които се отнасят до негови имуществени интереси или до интереси на негов съпруг и роднина по права линия и по съребрена линия до четвърта степен включително, и по сватовство до втора степен включително, както и по въпроси, отнасящи се до интереси на лица, с които се намира във фактическо съжителство, бизнес съдружия и форми на съсобственост.

/2/Ако са налице обстоятелствата по ал.1, общинският съветник е длъжен сам, преди общинският съвет да започне разискванията, да разкрие наличието на конфликт на интереси и да не участва в гласуването.

/3/Искане за разкриване на конфликт на интереси може да прави и всеки общински съветник, на когото са станали известни обстоятелствата по ал.1.

/4/При възникване на спор за наличие на конфликт на интереси, общинският съвет може да отложи вземането на решението, като сезира **Комисията за противодействие на корупцията и за отнемане на незаконно придобитото имущество.**

Чл.24./1/Общинският съветник не може да използва положението си на съветник в лична изгода. Той не може да представлява или защитава интересите на физическо или юридическо лице пред общинския съвет и неговите комисии, освен ако това не е в обществен интерес.

/2/Общинският съветник не може да използва общинско имущество за лична изгода.

Чл.25.Общинският съветник не може да използва или разкрива информация, получена при или по повод изпълнение на задълженията си, или да използва положението си на съветник с цел да набави за себе си, или другиго имотна облага, или да причини другиму имотна вреда.

Чл.26.Общинският съветник няма право да използва положението си за получаване на специални привилегии, освобождаване от задължения, лични придобивки или избягване на последствията от свои или на другиго незаконни действия.

Чл.27.Общинският съветник няма право да извършва действия, които са несъвместими с безпристрастното изпълнение на неговите задължения или биха навредили на интересите на общността.

Чл.28.Председателят на общинския съвет може да приложи към общинските съветници следните дисциплинарни мерки:

1.напомняне;

2.забележка;

3.порицание;

4.отнемане на думата;

5.отстраняване от заседание.

Чл.29.Напомняне се прави на общински съветник, който се отклони от предмета на разискванията или наруши реда на заседанието по какъвто и да е друг начин.

Чл.30./1/Забележка се прави на общински съветник, на когото е направено напомняне на същото заседание, но продължава да нарушава реда.

/2/Забележка се прави и на общински съветник, който се е обърнал към свой колега или колеги с оскърбителни думи, жестове или със заплаха.

Чл.31.Порицание се налага на общински съветник, който въпреки напомнянето или забележката продължава да нарушава реда на заседанието или е създал безредие по време на заседание, както и при нарушение на правилата.

Чл.32.Председателят на общинския съвет отнема думата на общински съветник, който:

1.по време на изказването си има наложени две от предвидените в чл. 28, т.1 -3 от правилника дисциплинарни мерки;

2.след изтичане на времето за изказване продължава изложението си, въпреки поканата на председателя да го прекрати.

Чл.33.Председателят на общинския съвет може да отстрани от едно заседание общински съветник, който :

1.възразява против наложената дисциплинарна мярка по груб и непристоен начин;

2.продължително и непрекъснато не дава възможност за нормална работа по време на заседание.

Чл.34./1/Отстраненият от заседанието общински съветник не получава възнаграждение за заседанията, от които е бил отстранен.

**Глава шеста**

**ГРУПИ НА ОБЩИНСКИТЕ СЪВЕТНИЦИ**

Чл.35./1/Общинските съветници могат да образуват групи според своята партийна принадлежност или политическа ориентация, или на друга програмна основа. Всеки общински съветник може да участва само в една група.

/2/Всяка група се състои най-малко от трима общински съветници.

/3/Когато броят на общинските съветници в една група спадне под определения минимум, тя преустановява своето съществуване.

Чл.36./1/Всяка група общински съветници представя на председателя на общинския съвет решение за образуването си и списък на ръководството и на членовете, подписани от всички общински съветници от състава на групата.

/2/ Групите общински съветници, техните ръководства, както и промените в тях се вписват в специален регистър при председателя на общинския съвет.

/3/Председателят на общинския съвет обявява регистрираните групи общински съветници и техните ръководства на следващото заседание на съвета. Същият ред се прилага и при последващи промени в състава и ръководствата им, както и при тяхното прекратяване.

Чл.37./1/Условията за членуване, възникване и прекратяване на членството, както и правата и задълженията на членовете се определят от самата група, в съответствие с разпоредбите на този правилник.

/2/Общинският съветник може да напусне групата, като подаде писмено заявление до нейния ръководител и уведоми председателя на общинския съвет.

**Глава седма**

**КОМИСИИ НА ОБЩИНСКИЯ СЪВЕТ**

Чл.38.Общинският съвет създава постоянни и временни комисии и избира техните членове.

Чл.39./1/ Постоянните комисии на общинския съвет са :

 1. финанси и бюджет, местни данъци и такси, Закон за противодействие на корупцията и за отнемане на незаконно придобитото имущество.

 2. общинска собственост, устройство на територията, инфраструктура, гражданска защита и обществен ред.

3. европейски програми и проекти, екология и инвестиционна политика

 4. здравеопазване и социална политика.

5. образование, култура, вероизповедания, младежки дейности, спорт и туризъм”.

/2/Общинският съвет може да извършва промени във вида, броя и състава на комисиите.

Чл.40./1/Постоянните комисии имат за задача:

1.да проучват потребностите на населението в съответната област и да правят предложения за решаване на проблемите;

2.да подпомагат общинския съвет при подготовката на решения по въпроси, внесени за обсъждане и решаване;

/2/Постоянните комисии разглеждат проектите за решения и други актове, разпределени им от председателя на общинския съвет, разработват доклади, изготвят становища, правят предложения и проекти за решения по тях.

/3/Постоянните комисии избират от своя състав председател и секретар.

Чл.41./1/ Всеки общински съветник може да участва в състава най-малко на една постоянна комисия, но не повече от три и може да бъде избран за председател на не повече от една комисия.

/2/Общинският съвет определя състава на комисиите според професионалната подготовка и личното желание на всеки общински съветник.

Чл.42./1/Председател на постоянна комисия се освобождава при подаване на оставка пред комисията, като прекратяването на пълномощията се приема, без да се обсъжда и гласува. След подаване на оставка се преминава към избор на нов председател.

/2/Председател на постоянна комисия се освобождава с решение на комисията по предложение на една трета от членовете на комисията или на председателя на съвета при обективна невъзможност да изпълнява своите задължения за повече от три последователни месеца или при системно нарушаване или неизпълнение на произтичащи от този правилник права или задължения.

Чл.43./1/Постоянната комисия се свиква на заседание при следните случаи :

1. (Отменена с Решение № 269 от 8.03.2022 г. от Административен съд Варна)..

2.по искане на повече от половината членове на комисията, съгласувано с председателя на общинския съвет, във връзка с докладна записка на член от комисията по спешен обществен въпрос.

/2/Председателят на комисията, чрез звеното по чл.29а, ал.2 от ЗМСМА обявява деня и часа на провеждане на заседанието. В изключителни случаи уведомяването може да стане и по телефон. Членовете на комисията получават материалите за заседанието по електронен път от звеното по чл. 29а, ал.2 от ЗМСМА.

/3/ Председателят на комисията чрез звеното по чл.29 а, ал.2 от ЗМСМА информира обществеността за предстоящото заседание, като обявява предложението за дневен ред, датата, часа и мястото на провеждане на заседанието на информационното табло в сградата на общината и на официалната интернет страница на общината.

Чл.44./1/Постоянните и временните комисии заседават, ако присъстват повече от половината от техните членове с мнозинство повече от половината от присъстващите, с явно гласуване.

/2/По предложение на председателя, постоянната или временна комисия определя дневния ред на заседанието си.

/3/Гражданите и юридическите лица могат да внасят писмени предложения и становища в комисиите на общинския съвет във връзка с разпределените материали за съответната комисия чрез звеното по чл.29а, ал.2 от ЗМСМА.

/4/Председателят на постоянната или временната комисия ръководи заседанието на комисията, дава думата за изказвания на присъстващите и формулира проектите за предложения и решения.

Чл.45./1./Предложения и проекти за решения от общинската администрация се разглеждат в постоянните комисии, ако са внесени от кмета на общината, зам.- кметовете и секретаря на общината

/2/ Предложения и проекти за решения могат да се внасят и от кмет на кметство, по въпроси, касаещи само тяхното кметство, които са от компетентността на общинския съвет за решаване.

/3/При обсъждане на предложения и проекти за решения или други въпроси, разпределени за разглеждане от постоянната комисия, вносителят или негов представител присъства на заседанието.

/4/Ако докладната записка, включена в дневния ред на комисията, не се докладва от вносителя или от упълномощено от него компетентно лице, комисията не е задължена да вземе становище по нея.

Чл.46./1/Заседанията на комисиите са открити. Комисиите могат да решат по изключение отделни заседания да бъдат закрити по предложение на председателя на комисията или нейни членове.

/2/Председателят на комисията е длъжен да осигури условия за присъствие на граждани, представители на неправителствени организации.

/3/Гражданите и представителите на неправителствени организации са длъжни да спазват установения ред и да заемат специално определените за тях места.

/4/Гражданите и представители на неправителствени организации могат да вземат участие в обсъждането с правото на съвещателен глас, по ред определен от председателя на комисията.

Чл.47./1/Общински съветници, които не са членове на съответната комисия, както и кметът на общината, кметовете на кметства, кметските наместници и експерти от общината, могат да участват в заседанията с право на съвещателен глас.

/2./ При отсъствие на общински съветник повече от 3 пъти за една календарна година от заседание на комисията, на следващото заседание на общинския съвет председателят на комисията задължително внася за разглеждане въпроса за оставане на съветника в комисията.

/3/ Председателят на комисията може да кани на заседание представители на държавни институции и ведомства и други заинтересовани страни, ако се разискват въпроси от тяхната компетентност или се засягат техни права и интереси.

/4/Участващите в заседанията на комисиите са длъжни да спазват изискванията във връзка с опазване на служебната тайна, както и на сведения, отнасящи се до личния живот и доброто име на гражданите.

Чл.48./1/ За заседанията на постоянните комисии се води съкратен протокол, в който се отбелязват всички приети решения.

/2/Протоколът се подписва от председателя на комисията и от водещия протокола.

Чл.49./1/Комисиите могат да провеждат съвместни заседания, когато се разглеждат общи за две или повече комисии въпроси. Тези заседания се ръководят по споразумение от един от председателите на комисия.

/2/При съвместни заседания всяка комисия гласува свое решение, което представя на председателя на общинския съвет.

Чл.50.Становище на постоянна комисия се докладва на заседание на общинския съвет от председателя на постоянната комисия или от определен от него член.

Чл.51./1/Временна комисия се образува по конкретен повод за проучване на отделни въпроси и за провеждане на анкети.

/2/Правилата за работа на постоянна комисия се прилагат и за временната комисия.

/3/Временната комисия изготвя и представя отчет за резултатите от дейността си пред общинския съвет.

/4/Общинският съвет с решение прекратява дейността на временната комисия.

Чл.52./1/При необходимост в работата си постоянните и временните комисии могат да привличат външни лица, като експерти и консултанти.

/2/Експертите и консултантите по ал.1 работят на обществени начала.

/3/В случаите, когато е необходимо експертите и консултантите по ал.1 могат да получат възнаграждение. Размерът на възнаграждението се определя от председателя на общинския съвет, в зависимост от обема на извършената работа и се изплаща въз основа на договор, от кмета на общината. Средствата се осигуряват от общинския бюджет, в рамките на бюджета на общината.

**Глава осма**

**ПЛАНИРАНЕ, ПОДГОТОВКА И ПРОВЕЖДАНЕ НА ЗАСЕДАНИЯ**

**НА ОБЩИНСКИЯ СЪВЕТ**

Чл.53./1/Заседанията на общинския съвет се провеждат най-малко шест пъти в годината.

/2/ Времето на едно заседание е до 8 часа, което се разпределя в две части с пауза от 1 час и с почивки по 15 минути за всяка част.

/3/Общинският съвет с решение може да удължи времето на заседанието до изчерпване на дневния ред.

Чл.54./1/ Заседанията на общинския съвет се провеждат на дати, определени от председателя на общинския съвет. Председателят на ОбС уведомява съветниците чрез звеното по чл.29 а, ал.2 от ЗМСМА за датата, часа и мястото на заседанието.

/2/Най-малко 3 /три/ дни преди заседанието председателят на общинския съвет информира обществеността за предстоящото заседание, като обявява дневния ред, датата, часа и мястото на провеждане на заседанието на информационното табло в сградата на общината и на официалната интернет страница на общината.

/3/Председателят на общинския съвет, чрез звеното по чл.29а, ал.2 от ЗМСМА осигурява възможността желаещите граждани и представители на неправителствени организации да се запознаят с материалите за предстоящото заседание на общинския съвет.

Чл.55./1/ (Отменена с Решение № 269 от 8.03.2022 г. от Административен съд Варна).

/2/При определяне на проект за дневен ред за всяко заседание на общинския съвет председателят на съвета включва отделна точка "питания на граждани" и определя време за тази точка не повече от 30 минути за едно заседание.

/3/(Отменена с Решение № 269 от 8.03.2022 г. от Административен съд Варна).

/4/Питанията, предложенията и становищата на гражданите, които не са по обществено значими въпроси се изпращат до общинска администрация от звеното по чл.29а, ал.2 от ЗМСМА в седем дневен срок.

Чл.56./1/Кметът на общината или общински съветник могат да предлагат за включване на неотложни въпроси в дневния ред, ако се регистрират при звеното по чл.29а, ал.2 от ЗМСМА, не по-късно от 12.00 часа на предхождащия заседанието ден.

/2/Причина за включване на неотложни въпроси в дневния ред може да бъде:

1.настъпването на непредвидими обстоятелства - природни бедствия, промишлени аварии със значителни щети, обществени, социални проблеми, които изискват спешно вземане на решение;

2.спазването на законосъобразен срок, който не позволява прилагането на установената процедура.

/3/Неотложните въпроси се включват в дневния ред с решение на общинския съвет.

Чл.57./1/Председателят на общинския съвет е длъжен да организира уведомяването на общинските съветници за заседанието. Уведомяването за провеждане на заседанието на общинския съвет и предоставяне на материалите за него се извършва от звеното по чл.29а, ал.2 от ЗМСМА, преди неговото провеждане.

/2/По изключение материали за съответното заседание могат да се предоставят на общинските съветници и в деня на неговото провеждане.

Чл.58./1/Заседанията на общинския съвет се откриват и ръководят от председателя на общинския съвет.

/2/Правомощията на председателя на общинския съвет при неговото отсъствие когато ползва законоустановен отпуск, за всеки конкретен случай се изпълняват от заместник-председателя.

Чл.59./1/Председателят на общинския съвет открива заседанието, ако присъстват повече от половината от общия брой на съветниците.

/2/ Проверката на кворума се извършва преди откриването на заседанието, след всяка почивка или прекъсване на заседанието.

/3/По преценка на председателя или по искане на общински съветници проверката на кворума може да се извърши и в процеса на заседанието.

/4/Проверката на кворума се извършва чрез преброяване на общинските съветници или чрез поименно прочитане на имената им от председателя.

Чл.60./1/В началото на заседанието се гласува дневния ред.

/2/Предложения за включване на допълнителни точки в дневния ред се подлагат на гласуване само ако са депозирани в писмен вид преди началото на заседанието.

/3/ По време на заседанието не могат да бъдат обсъждани въпроси, които не са включени в гласувания дневен ред.

/4/В дневния ред могат да бъдат включени само материали, по които са приети становища на комисиите на ОбС с изключение на материалите, внесени по реда на чл.56, ал.1.

Чл.61./1./ Заседанията на общинския съвет са открити.

/2/ По изключение общинският съвет може да реши отделни заседания или части от тях да бъдат закрити.

/3/Предложение за закрито заседание могат да правят общинските съветници или кметът на общината.

/4/Общинският съвет обсъжда и гласува предложението за закрито заседание. Съобразно резултата от гласуването заседанието продължава като открито или закрито.

Чл.62 /1/Председателят на общинския съвет е длъжен да осигури условия за присъствие на граждани и представители на неправителствени организации.

/2/Гражданите, представителите на неправителствени организации са длъжни да спазват установения ред и да заемат специално определените за тях места.

/3/Граждани, които смущават провеждането на заседанията, явяват се в нетрезво състояние, нарушават реда за изказване или отправят обидни думи към други лица в залата, се отстраняват от заседанието.

/4/ Не се разрешава заснемане на заседанията на общинския съвет без изричното съгласие на всички общински съветници и приемане на решение, чрез гласуване.

Чл.63./1/Председателят на общинския съвет дава думата за изказване на общинските съветници.

/2/Общински съветник не може да се изказва, без да е получил думата от председателя.

/3/Думата се иска от място с вдигане на ръка.

/4/Председателят определя реда на изказващите се в зависимост от поредността на заявяване.

/5/Председателят дава думата на председателите на групите общински съветници, а при тяхно отсъствие на заместниците им или на определен от тях съветник, когато я поискат в рамките на дискусиите по въпроси от дневния ред и във времето, определено за съответната група.

Чл.64./1/По процедурни въпроси думата се дава веднага, освен ако има направени искания за реплика, дуплика или за обяснение на отрицателен вот.

/2/Процедурни са въпросите, с които се възразява срещу конкретно нарушение на реда за провеждане на заседанията, предвиден в този правилник, или съдържат предложения за :

1.прекратяване на заседанието;

2.отлагане на заседанието;

3.прекратяване на разискванията;

4.отлагане на разискванията;

5.отлагане на гласуването.

6.искане за прегласуване

7.искане за поименно гласуване

/3/ Процедурните въпроси се поставят в рамките на не повече от 2 минути, без да се засяга същността на главния въпрос.

Чл.65./1/Когато общински съветник се отклонява от обсъждания въпрос, председателят го предупреждава и ако нарушението продължи или се повтори, му отнема думата.

/2/Общинският съветник не може да говори по същество повече от два пъти по един и същ въпрос.

Чл.66./1/ Всеки общински съветник може да се изказва не повече от два пъти по точка от дневния ред, като общата продължителност на изказванията не може да превишава 10 минути.

/2/Председателят отнема думата на общински съветник, който превиши определеното по предходната алинея време за изказване, след като го предупреди за това.

Чл.67./1/Общинският съветник има право на реплика.

/2/ Репликата е кратко възражение по същество на приключило изказване. Тя се прави веднага след изказването и не може да бъде повече от 2 минути.

/3/По едно и също изказване могат да бъдат направени най-много до 2 реплики.

/4/Не се допуска реплика на репликата. Репликираният общински съветник има право на отговор /дуплика/ с времетраене до 3 минути след приключване на репликите.

Чл.68./1/Общинският съветник има право на лично обяснение до 5 минути, когато в изказване на заседание е засегнат лично или поименно. Личното обяснение се прави в края на заседанието.

/2/ Общинският съветник има право след гласуването на обяснение на своя отрицателен вот в рамките на 3 минути .

/3/Правото на обяснение на отрицателен вот има само този общински съветник, който при обсъждането на въпроса е изразил отрицателно становище или не се е изказал.

/4/ Не се допуска обяснение на отрицателен вот след тайно гласуване или след гласуване на процедурни въпроси.

Чл.69.Когато е постъпило процедурно предложение, думата се дава на един общински съветник, който не е съгласен с него. Предложението се поставя веднага на гласуване, без да се обсъжда.

Чл.70./1./ Кметът на общината, заместник-кметовете, секретарят на общината, началници на отдели и сектори, юриста на общината, кметовете на кметства и кметските наместници имат право да присъстват на заседанията на общинския съвет.

/2/Председателят на общинския съвет дава думата за изказване на кмета на общината, заместник-кметовете на общината, секретарят на общината, началници на отдели и сектори, юриста по тяхно искане.

/3/Председателят на общинския съвет дава думата за изказване на кметовете на кметства и кметските наместници по тяхно искане при обсъждане на въпроси, отнасящи се до съответните кметства или населени места.

Чл.71./1/Гражданите могат да се изказват, да отправят питания, становища и предложения от компетентността на общинския съвет, кмета или общинската администрация, представляващи обществен интерес. Питанията се правят в рамките на 5 минути, при спазване на разпоредбите на този правилник.

Чл.72./1/ На питанията на граждани се отговаря устно на същото заседание, или с писмен отговор, когато питането е свързано с извършване на допълнителни справки или проучвания.

/2/Председателят на общинския съвет определя кой да отговори в зависимост от характера и съдържанието на поставения въпрос, когато се отнася за Общинския съвет.

/3/Вносителят на питането има право на реплика за уточняване удовлетвореността от дадения отговор.

Чл.73./1/При шум или безредие, с което се пречи на работата на съвета или когато важни причини налагат, председателят на общинския съвет може да прекъсне заседанието за определено време.

/2/ Всяка група може да поиска прекъсване на заседанието за не повече от 15 минути веднъж на заседание. Председателят прекъсва заседанието веднага, след като това бъде поискано и определя продължителността на прекъсването, което не може да бъде по-малко от 10 минути. Прекъсване на заседанието не може да се иска преди приемане на дневния ред.

Чл.74.Заседанието може да бъде прекратено или отложено с решение на общинския съвет по предложение на председателя на общинския съвет или на група общински съветници, с мнозинство повече от половината от присъстващите общински съветници.

Чл.75./1/Гласуването е лично. Гласува се "за", "против" и "въздържал се ". Гласуването се извършва явно, освен в определените от закона случаи. По предложение на група съветници общинският съвет може да реши отделно гласуване да бъде тайно.

/2/Явно гласуване се извършва чрез:

1.вдигане на ръка;

 2.при поименно извикване по азбучен ред и отговаряне със "за" , "против", "въздържал се";

/3/Тайното гласуване се извършва с бюлетини по утвърден образец.

/4/Решенията на общинския съвет по чл.21, ал.1, т. 1,2,3,6,7,8,9,10,16,17,20 и по чл.21а, ал.3 от ЗМСМА се вземат с мнозинство повече от половината от общия брой на съветниците.

/5/Решенията на общинския съвет по чл.21, ал.1, т. 6,7,8,9,10,14 и 15 от ЗМСМА се приемат с поименно гласуване, което се отразява в протокола от заседанието.

Чл.76. Предложение за тайно гласуване може да бъде направено от 1/3 от общия брой на съветниците или от една от групите общински съветници. Предложението се поставя на гласуване без разисквания. Изслушва се по един общински съветник от група, която не е съгласна с направеното предложение.

Чл.77.От обявяването на гласуването до завършването му не се допускат изказвания.

Чл.78./1/Гласуването се извършва по следния ред :

1.предложения за отхвърляне;

2.предложения за отлагане на следващо заседание;

3.предложения за заместване;

4.предложения за поправки;

5.предложения за допълнение;

6.обсъждан текст, който може да съдържа и одобрени вече поправки; 7.основното предложение.

/2/Когато има две или повече предложения от едно и също естество, те се гласуват по реда на постъпването им.

Чл.79.Предложението се смята за прието, ако за него са гласували повече от половината от присъстващите общински съветници, освен ако в закон е предвидено

друго.

Чл.80./1/Председателят на общинския съвет обявява резултата от гласуването веднага.

/2/Когато процедурата по гласуването или резултатът от него бъдат оспорени, веднага след приключването му, председателят на общинския съвет разпорежда то да бъде повторено. Резултатът от повторното гласуване е окончателен.

Чл.81./1/За заседанието на общинския съвет се води протокол, който се изготвя до 5 работни дни. Протоколът се води от служител в звеното по чл.29а, ал.2 от ЗМСМА, и се подписва от него, от председателя или заместник-председателя в случаите, когато замества председателя на общинския съвет.

/2/Към протокола се прилагат материалите по дневния ред, писмените становища на комисиите, питанията на гражданите и общинските съветници и отговорите към тях.

Чл.82.Общинските съветници могат да преглеждат протокола и да искат поправянето на грешки в 7 дневен срок от заседанието. Възникналите спорове се решават от общинския съвет на следващото заседание.

Чл.83.Поправки на явни фактически грешки в приети актове се извършват по нареждане на председателя на общинския съвет, след консултации с вносителя и докладчика и се обявяват пред общинския съвет на следващото заседание.

**Глава девета**

**ВНАСЯНЕ, ОБСЪЖДАНЕ И ПРИЕМАНЕ НА ПРОЕКТИ ЗА РЕШЕНИЯ И ДРУГИ АКТОВЕ НА ОБЩИНСКИЯ СЪВЕТ**

Чл.84./1./Проекти на правилници, наредби, инструкции, програми, стратегии и решения, заедно с мотивите към тях, се внасят от общинските съветници, кмета на общината, зам. кметовете и секретаря на общината. Проектът за годишния бюджет на общината се внася от кмета на общината, кметовете на кметства и кметските наместници по въпроси от тяхната компетенция.

/2/В мотивите вносителят дава становище по очакваните последици от прилагането на проекта и за необходимите разходи за неговото изпълнение.

Чл.85./1/Председателят на общинския съвет разпределя проектите между постоянните комисии.

Чл.86./1/ Постоянните комисии обсъждат входираните докладни записки и представят на председателя на общинския съвет проекта за решение заедно с редакционните поправки, изменения и допълнения и мотивите при отрицателно становище за решението.

/2/ Проектът за решение се обсъжда и гласува, след като общинският съвет изслуша становището на комисията и становището на вносителя.

Чл.87.Вносителят на проекта за решение може да го оттегли до гласуването на проекта.

Чл.88.Председателят на общинския съвет е длъжен да изпрати приетите от общинския съвет решения до кмета на общината, областния управител и районна прокуратура в 7-дневен срок от приемането им.

Чл.89./1/Общинският съвет може да организира обществени дискусии и консултации, относно проекти за решения от значим обществен интерес за местната общност. Целта на обсъждането е гражданите на общината и другите заинтересувани лица да дадат становища и предложения по проекти за решения.

/2/Общинският съвет с мнозинство повече от половината от присъстващите общински съветници приема решение за организиране на обществени дискусии и консултации, с което определя предмета, формите, датата, мястото, продължителността и процедурните правила за провеждането им.

/3/Председателят на общинския съвет, чрез звеното по чл.29а, ал.2 от ЗМСМА уведомява заинтересованите лица и оповестява чрез електронни медии или официалната интернет страница на общината решението по ал. 2 най-малко 7 дни преди датата на обсъждането.

/4/За постъпилите становища и предложения от заинтересованите лица или гражданите се съставя протокол, който се внася за разглеждане в общински съвет заедно с проекта за решение и становищата на постоянните комисии.

Чл.90/1/Общинският съвет приема решение, с което определя предмета, формите, датата, мястото и процедурните правила за провеждане на обществени обсъждания, предвидени в специални закони.

Чл.91.Проекти за декларации и обръщения могат да внасят общински съветници и групи общински съветници.

Чл.92./1/Проектът за общинския бюджет се внася от кмета на общината и се разпределя за становище на всички постоянни комисии. Водеща е комисията, отговаряща за финанси и бюджет.

/2/Проектът се разглежда от постоянните комисии и от съвета.

Чл.93./1/Текстът на нормативните актове на общинския съвет, както и приемането им по надлежният ред се удостоверява с подпис от председателя на общинския съвет или заместник-председателя и лицето, водило протокола, непосредствено след текста на акта.

/2/Удостовереният нормативен акт по реда на ал.1 е оригинал и се съхранява в общинския архив.

/3/Препис от оригинала се издава от председателя на общинския съвет и се заверява от длъжностното лице по чл.29а, ал.2 от ЗМСМА.

Чл.94.Актове на общинския съвет се разгласяват чрез обявяването им на официалната интернет страница на общината не по-късно от 7 седем дни от приемането им.

**Глава десета**

**КОНТРОЛ ВЪРХУ АКТОВЕТЕ НА КМЕТА НА ОБЩИНАТА, ИЗДАДЕНИ В ИЗПЪЛНЕНИЕ НА АКТОВЕТЕ НА ОБЩИНСКИЯ СЪВЕТ**

Чл.95./1/Общинският съвет упражнява контрол върху актове на кмета на общината, издадени в изпълнение на актовете на общинския съвет.

/2/Общинските съветници упражняват контролните си функции чрез питания.

Чл.96.Общинският съветник може да отправя питания чрез председателя на Общинския съвет.

/1./ Питането може да бъде в устна или писмена форма.

/2./ Питането, зададено в писмена форма се подписва от общинския съветник и се представя в звеното по чл. 29а, ал. 2 от ЗМСМА, което го завежда.

Чл.97./1/Кметът отговаря на питането на следващото заседание. Отговорът може да бъде устен или писмен, ако общинският съветник е изразил изрично желание за това.

/2/ Кметът е длъжен да спази срока за отговор на питането.

Чл.98./1/Председателят на общинския съвет обявява постъпилите питания в началото на всяко заседание.

/2/Председателят на общинския съвет е длъжен да изпрати на кмета питането в

3-дневен срок от постъпването му.

/3/Отговорът на питането се отлага, ако поставилият го общински съветник или гражданин отсъства от заседанието.

Чл.99. Общинският съветник може писмено да оттегли питането си преди получаването на отговор, за което председателят на общинския съвет уведомява кмета на общината и съобщава в началото на заседанието.

Чл.100./1/Вносителят може да представи питането си в рамките на 5 минути, а кметът да отговори в рамките на 10 минути.

/2/По отговора на питането не се провеждат разисквания и не се допускат реплики. Общинският съветник, отправил питането, може в рамките на 3 минути да изрази своето отношение към отговора.

Чл.101./1/Общинският съвет изслушва питанията и отговорите в края на заседанието.

/2/ Питанията се задават по реда на тяхното постъпване. След всяко питане се изслушва отговора на кмета.

Чл.102./1/Общински съветник не може да зададе питане, на което вече е отговорено.

/2/В случаите, когато питанията не съответстват на изискванията на правилника, председателят уведомява общинския съветник да отстрани в тридневен срок несъответствията.

Чл.103/1/Кметът на общината организира изпълнението на актовете на общинския съвет и внася в общинския съвет отчет за изпълнението им два пъти годишно. Отчетът обхваща решенията на общинския съвет и административните актове, издадени в тяхно изпълнение и съдържа анализ на неизпълнените решения с мерки и срокове за тяхното изпълнение;

/2/Кметът на общината представя пред общинския съвет програма за управление за срока на мандата в тримесечен срок от полагането на клетвата. Програмата съдържа основните цели, приоритети, дейности. Кметът на общината представя пред общинския съвет годишен отчет за изпълнението на програмата в срок до 31 януари на следващата година.

Чл.104/1/Кметът на общината може да върне за ново обсъждане незаконосъобразните или нецелесъобразните актове на общинския съвет или да оспорва незаконосъобразните актове пред съответния административен съд и да иска спиране на изпълнението на общите административни актове и действието на подзаконовите нормативни актове;

/2/Върнатият за ново обсъждане акт заедно с мотивите за връщането му се изпраща на председателя на общинския съвет в 7 дневен срок от получаването му;

/3/Председателят на общинският съвет разпределя на водещата комисия постъпилото от кмета на общината оспорване на решение на съвета в тридневен срок от получаването им и възлага изготвяне на становище;

/4/Върнатият за ново обсъждане акт не влиза в сила и се разглежда от общинския съвет в 14-дневен срок от получаването му;

/5/Върнатият за ново обсъждане акт може да бъде оспорен пред съответния административен съд от кмета на общината, съответно от областния управител, в 7 дневен срок от изтичане на срока по ал. 4, ако в този срок общинският съвет не се произнесе по него;

/6/Общинският съвет може да отмени, да измени или да приеме повторно върнатия за ново обсъждане акт;

/7/Актът, върнат за ново обсъждане, се приема повторно с мнозинство, но не по-малко от половината от общия брой на общинските съветници.

Чл.105 /1/Пълномощията на кмета на общината или на кметовете на кметства се прекратяват предсрочно на предвидените в чл.42, ал.1 от ЗМСМА основания с решение на общинската избирателна комисия.

 /2/Когато пълномощията на кмет на община или на кметство са прекратени предсрочно, общинският съвет избира временно изпълняващ длъжността кмет на общината, съответно временно изпълняващ длъжността кмет на кметството, за срок до полагане на клетва от новоизбрания кмет. За временно изпълняващ длъжността кмет на общината се избира един от заместник-кметовете. Когато няма назначен заместник-кмет, временно изпълняващ длъжността кмет на общината се избира по предложение на общински съветник.

/3/Решенията на общинския съвет по ал. 2 се приемат с мнозинство повече от половината от общия брой на съветниците.

Чл.106./1/Общинският съвет може да отменя административните актове, издадени от кмета на общината, които противоречат на актове, приети от съвета, в 14 дневен срок от получаването им. В същия срок съветът може да оспорва незаконосъобразните административни актове, издадени от кмета на общината, пред съответния административен съд;

/2/Решенията на общинския съвет по ал. 1 се приемат с мнозинство повече от половината от общия брой на съветниците.

**Глава единадесета**

**ВЗАИМОДЕЙСТВИЕ МЕЖДУ ОБЩИНСКИЯ СЪВЕТ И**

**ОБЩИНСКАТА АДМИНИСТРАЦИЯ**

Чл. 107 /1/ Кметът на общината, кметовете на кметства и кметските наместници могат да присъстват на заседанията на общинския съвет и неговите комисии с право на съвещателен глас и да се изказват при условията и по реда, определени в този правилник.

/2/Кметът на общината подписва и внася в общинския съвет проекти на решения за разглеждане в заседанията на комисиите или на съвета.

Чл.108.Кметът на общината организира изпълнението на решенията на общинския съвет чрез кметовете на кметства, кметските наместници и общинската администрация и се отчита за това на всеки шест месеца.

Чл.109. Кметът на общината определя подходящо помещение в сградата на общината, за съхраняване копията на актовете на общинския съвет от последните десет години на хартиен носител и за осигуряване достъп на гражданите до тях в рамките на работното време;

Чл.110. Секретарят на общината следи за публикуването на актовете на общинския съвет.

Чл.111./1/ Кметът на общината уведомява писмено общинския съвет за времето на отпуск или отсъствие по други причини, както и за лицето, което ще го замества през времето на отсъствието му.

/2/Председателят на общинския съвет уведомява писмено кмета на общината за времето на отсъствие, както и за лицето, което ще го замества.

Чл.112./1/Общинският съвет определя размера на трудовите възнаграждения на кмета на общината и кметовете на кметства в рамките на действащата нормативна уредба по предложение на кмета на общината.

/2/Общинският съвет решава и други въпроси, произтичащи или свързани с правата по трудово правоотношение на лицата по ал.1, които не са изключителна компетентност на други органи.

Чл.113./1/Общинският съвет одобрява структурата на общинската администрация и определя средствата за работна заплата на служителите на издръжка от общинския бюджет по предложение на кмета на общината.

/2/Общинският съвет може да създава служби на общинската администрация в отделни кметства, населени места или в части от тях по предложение на кмета на общината и определя функциите им.

Чл.114./1/В структурата на общинската администрация се създава самостоятелно звено, което подпомага работата на общинския съвет и на неговите комисии и осъществява организационно-техническото и административно обслужване на тяхната дейност. Звеното е на пряко подчинение на председателя на общинския съвет.

/2/Служителите в звеното подпомагат дейността на председателя на общинския съвет при осъществяване на правомощията му по подготовката, свикването и провеждането на заседанията на общинския съвет и на неговите комисии.

/3/Председателят на общинския съвет утвърждава длъжностните характеристики, ръководи и контролира дейността на служителите в звеното. Оценяването на изпълнението на длъжността на служителите в звеното се извършва от председателя на общинския съвет.

Чл.115./1/Организацията на дейността и функциите на звеното се определят в правилника по чл. 21, ал. 3.

/2/Служителите в звеното по ал.1 се назначават и освобождават от кмета на общината по предложение на председателя на общинския съвет.

Чл.116.Звеното по чл.29 а, ал.2 от ЗМСМА:

1.осигурява деловодното обслужване на съвета и на неговите комисии;

2.осигурява изпращане на материалите и поканите за заседания на съвета и неговите комисии;

3.осигурява воденето на протоколите и на присъствената книга от заседанията на съвета и на комисиите, изпращането на актовете на общинския съвет и становищата на комисиите;

4.изпълнява и други функции, определени в устройствения правилник на общинската администрация или възложени му от председателя на общинския съвет.

Чл.117./1/ Кметовете на кметства изпълняват функциите, възложени им от чл.46 от ЗМСМА, както следва:

1.изпълняват бюджета на общината в частта му за кметството;

2.организират провеждането на благоустройствени, комунални и други мероприятия;

3.отговарят за стопанисването на определени от общинския съвет обекти общинската собственост

4.приемат мерки за подобряване и възстановяване на околната среда;

5.водят регистрите на населението и за гражданското състояние и изпращат актуализирани съобщения до ЕСГРАОН;

6.осигуряват извършването на административни услуги на физически и юридически лица;

7.осигуряват спазването на обществения ред; имат правомощията по чл.70, 72, 80, 81, 83, 85 и 87 от Закона за Министерство на вътрешните работи, на съответната територия до пристигане на полицейския орган;

8.организират и ръководят защитата на населението при бедствия и аварии;

9.представляват кметството пред населението, пред обществени и политически организации и пред други кметства;

10.организират изпълнението на актовете на общинския съвет и на кмета на общината,отнасящи се до територията и гражданите на кметството;

11.изпълняват функции възложени им от кмета на общината;

/3/На кметовете на кметства могат да бъдат възлагани и други функции със закон или друг нормативен акт в зависимост от конкретните особености на общината или кметствата.

Чл.118./1/Назначените от кмета кметски наместници могат да присъстват на заседанията на общинския съвет, на заседанията на комисиите и да вземат отношение по въпроси от дневния ред, които се отнасят до съответните населени места;

/2/Кметските наместници могат да правят предложения за включване на въпроси в дневния ред на заседанията на общинския съвет чрез кмета на общината.

Чл.119./1/Общинският съвет определя пълномощията на кметските наместници, както следва :

1.организират провеждането на мероприятия, свързани с благоустрояването и хигиенизирането на населеното място;

2.упражняват контрол за законосъобразното използване и отговарят за поддържането, охраната и опазването на общинската собственост на територията на населеното място;

3.предприемат мерки за подобряване и възстановяване на околната среда;

4.предприемат мерки за осигуряване и спазване на обществения ред на територията на населеното място;

5.организират и ръководят защитата на населението при бедствия и аварии;

6.водят регистъра на населението и регистрите по гражданско състояние и предоставят свързаните с тях административни услуги на населението в населеното място, изпращат актуална информация на държавните и общински органи;

7.отговарят за спазването на наредбите на общинския съвет на територията на населеното място;

8.представят необходимата информация и отговарят на въпроси, поставени от общинските съветници в заседания на общинския съвет или неговите комисии.

/2/ Кметските наместници изпълняват и други функции, възложени им със закон или друг нормативен акт или със заповед на кмета на общината.

**Глава дванадесета**

**ОБЩИНСКО СЪТРУДНИЧЕСТВО**

Чл.120 ./1/Общините могат да си сътрудничат помежду си, с юридически или физически лица и да създават сдружения, чрез които да постигат цели от взаимен интерес и на които да възлагат изпълнението на дейности, произтичащи от техните правомощия;

/2/Общинското сътрудничество има за цел да подобри качеството на предоставяните от общината услуги на населението, да повиши ефективността им или да намали цената на услугите;

/3/За постигане на целите по ал.2 общинските съвети могат да провеждат съвместни сесии по ред, определен в този правилник.

Чл.121. Общинският съвет одобрява споразумение за общинско сътрудничество

при спазване на изискванията на чл.61,ал.2 от ЗМСМА.

**Глава тринадесета**

**ПРЕХОДНИ И ЗАКЛЮЧИТЕЛНИ РАЗПОРЕДБИ**

§1.Правилникът за организацията и дейността на общинския съвет, неговите комисии и взаимодействието му с общинската администрация се издава на основание чл.21, ал.3 от Закона за местното самоуправление и местната администрация.

§2.Правилникът за организацията и дейността на общинския съвет, неговите комисии и взаимодействието му с общинската администрация влиза в сила от датата на приемането му с решение № 22 по Протокол № 3 от 31.12.2019 г. Изменен с Решение № 269 от 8.03.2022 г. от Административен съд Варна.